
Előterjesztés
a Közgyűlés részére
Tisztelt Közgyűlés!
Magyarország EU csatlakozási tárgyalásai során a Magyar Kormány kötelezettséget vállalt arra, hogy a települési szennyvízelvezetés és - tisztításról szóló 91/271/EGK irányelvvel összhangban minden 15 ezer LE-nél nagyobb kibocsátású szennyvízelvezetési agglomerációs területen, így Budapesten is a települési szennyvizek közművel történő szennyvízelvezetését megvalósítja. A főváros ennek érdekében rendeleteket alkotott, és megállapodásokat kötött az érdekelt önkormányzatokkal.

A 2003. évi forrásmegosztási rendelet elfogadásakor a Fővárosi Közgyűlés kötelezettséget vállalt arra, hogy a kerületi önkormányzatoktól az önkormányzati törvényben meghatározott szennyvíz-elvezetési feladatait átveszi, és európai uniós támogatással a csatornákat megépíti.

A 2282/2003.(XII.18.) Főv. Kgy. határozatban a Közgyűlés elfogadta a kerületi szennyvízcsatorna-hálózat fejlesztési és működtetési feladatainak átvállalását megvalósító új beruházási és finanszírozási és szervezeti modelljét. A 1010/2004.(X.28.) Főv. Kgy. határozatban elfogadásra került a „Megállapodás a Budapest belterületi elválasztott szennyvíz/egyesített rendszerű közcsatorna (hálózat) beruházások megvalósításának és működtetésének rendjéről, valamint a megvalósításban érdelelt önkormányzatok együttműködéséről”. A megállapodások aláírása a beruházásban érdekelt önkormányzatokkal (a XII. kerülettel folyamatban van) megtörtént.

2007. év végéig párhuzamosan zajlott két európai uniós támogatásból megvalósítani kívánt szennyvíz projekt (Budapest teljes körű csatornázása, valamint a Dél-budai Regionális Szennyvízelvezetési és Szennyvíztisztítási projekt) előkészítése, amelyekben folyamatosan részt vettek a Környezetvédelmi és Vízügyi Minisztérium (KvVM), a Fejlesztési Igazgatóság (KvVM FI), valamit a Nemzeti Fejlesztési Ügynökség (NFÜ) munkatársai. 

2004-ben a Kohéziós Alap pályázat előírásai szerint kezdődött el a „Budapest teljes körű csatornázása” beruházás előkészítése. 

A több mint két éve folyó tervezés után 2006. év végén kaptunk tájékoztatást arról, hogy a pályázati feltételrendszer alapjaiban megváltozik: a 2007-2013-as európai uniós költségvetési időszakra vonatkozóan, a Kohéziós Alap pályázatokat új formában, új forrásösszetétel szerint kell benyújtani, a projekt a Környezet és Energia Operatív Program „KEOP 1.2.0 Szennyvízelvezetés és tisztítás” kétfordulós pályázatán nyerhet európai uniós támogatást. Az NFÜ 2007. szeptember 19-én tette közzé a KEOP pályázat kiírásait.


2007. november 12-én a KvVM FI, mint Közreműködő Szervezet részére - a KvVM, a KvVM FI és az NFÜ– vel lefolytatott egyeztetések alapján több lépcsőben lecsökkentett műszaki tartalommal és bekerülési költséggel - benyújtásra került az első fordulóra a pályázat. 
E projekttel egyidejűleg folyt az előkészítése a Dél-budai Regionális Szennyvízelvezetési és Szennyvíztisztítási projektnek, amely az EU támogatásra számot tartó, 2007. évi kezdésre ütemezett nagyprojektek előkészítésének költségvetési támogatásában részesült a 1067/2005. (VI.30.) Korm. határozat szerint. A projekt műszaki változatelemzése az európai uniós szakértői felülvizsgálaton javasoltak szerint új változattal bővült ki. Az elemzés részeként készített prognózis szerint Budapesten és Budaörsön keletkező szennyvízmennyiség kezelésére - belső vízkormányzással, a dél-budai szennyvíztisztító telep megépítése nélkül - a jelenlegi meglévő (Észak-pesti, Dél-pesti) és az építés alatt álló (Központi) szennyvíztisztító telepek kapacitása elegendő lesz. Százhalombatta, Budakeszi, valamint Érd és térsége szennyvízberuházásai a Fővárostól független, önálló rendszerrel kerülnek megoldásra, amelyre a települések külön pályázatot nyújtanak be. 

2007. november 16-án a KEOP 1.2.0 pályázati kiírásban olyan lényegi módosítás történt, amely szükségessé tette a fővárosi csatornafejlesztési projektek áttervezését, így a 2144/2007. (XII. 20.) Kgy. határozat értelmében eddig a Dél-budai szennyvízgyűjtő és elvezető rendszer projektben szereplő XXI. és XXII. kerületek csatornázása és a budaörsi bevezetés egy közös projektben került megvalósításra a Budapest teljes körű csatornázásának befejező szakasza projekttel.

A közös projekt a csatornázatlan fővárosi lakóterületek szennyvízelvezetését, a szennyvíztisztító telepek közötti vízkormányzást biztosító gyűjtőcsatornákat, valamint a dél-budai szennyvizeket a Központi szennyvíztisztító telepre vezető un. főművi rendszert tartalmazza. A projekt keretében összesen 302,8 km csatorna és 23 db új, illetve átépülő szennyvíz átemelő épül 17.872 ingatlan bekötésével, ami a Fővárosban mintegy 52.000 lakos számára fogja a közműves szennyvízelvezetést biztosítani. A tervezett csatornázás (I., V., VI., VII., VIII., IX. kerületek kivételével) 17 fővárosi kerületet érint.  

A Budapest Komplex Integrált Szennyvízelvezetése c. projekt a 1870/2008.(XI.27.) Főv. Kgy. határozatnak megfelelően 2008. december 1-jén beadásra került a „KEOP-2008-1.2.0. Szennyvízelvezetés és tisztítás” címen meghirdetett pályázat első fordulójára, a projekt előkészítéséhez igénybe vehető pénzügyi támogatás elnyerése érdekében. 

Az első fordulós pályázatban jeleztük, hogy a projekt tervezett megvalósítási költsége – melyre a Támogatási Szerződés megkötésére a második fordulós pályázati lehetőség a jelen előterjesztés tárgyát képező, előkészítésre igénybe vehető pénzügyi támogatást biztosító Támogatási Szerződés megkötését követően nyílik meg – várhatóan 41,2 Mrd Ft. 
A projekt 1013/2009. (VI.25.) Főv. Kgy. határozattal  elfogadott célokmányába beállított nettó kivitelezési költség mintegy 35,6 Mrd Ft. Ezen összeg ugyanakkor nem tartalmazza a XXI. kerület csepel-szigeti csatornázás, valamint a vízkormányzáshoz szükséges egyéb főművi elemek mintegy 9,9 Mrd Ft-os tervezett költségét, mivel ezen projektelemek várhatóan a Budapesti Központi Szennyvíztisztító Telep és kapcsolódó létesítményei – BKSZT – beruházás keretében kerülnek megvalósításra az Európai Bizottság BKSZT projekt határidő módosításáról való döntésétől függően. A Nemzeti Fejlesztési Ügynökség álláspontja szerint az EU döntéséig a Budapest Komplex Integrált Szennyvízelvezetése projekt pályázati anyagának tartalmaznia kell a fent ismertetett projektelemeket. A Budapest Komplex Integrált Szennyvízelvezetése projekt fenti projektelemekkel kiegészített nettó kivitelezési költsége összesen 45,5 Mrd Ft, ami az első fordulós KEOP pályázatban szereplő 41,2 Mrd Ft-os költség mellett mintegy 10% tartalékot is tartalmaz. 
Amennyiben tehát az Európai Bizottság helyt ad a kérelemnek, úgy a Budapest Komplex Integrált Szennyvízelvezetése projekt megvalósítására (kivitelezésére) 2010-ben megkötendő Támogatási Szerződésben a 41,2 Mrd Ft tervezett nettó kivitelezési költség ezzel a 9,9 Mrd Ft összeggel csökken, hiszen ez a projektelem a BKSZT projekt részét képezi majd. 

Ha az Európai Bizottság elutasítja a kérelmet, úgy viszont szükségessé válik a jelen projekt  elfogadott célokmányában szereplő kivitelezési költség 9,9 Mrd Ft-al történő megemelése a BKSZT projekt célokmányáról való átcsoportosítással. Ez esetben – tekintettel arra, hogy a BKSZT projekt 15%-os önrész-igényével szemben a Budapest Komplex Integrált Szennyvízelvezetése projekt 35%-os önrészt igényel – ágazaton belüli többlet források bevonása válik szükségessé.    

A beruházás érvényes célokmánya az előkészítési munkák összegét nettó 4.693,2 millió Ft-ban (bruttó 5 633,2) állapította meg. Ebből 2008. december 31-ig elköltött nettó összeg 3 584,3 millió Ft (bruttó 4302,5 millió forint). 
A projekt előkészítéséhez igénybe vehető pénzügyi támogatás elnyerése érdekében benyújtott pályázatban a pályázati felhívásnak megfelelően nem lehetett a teljes előkészítési költségek megtérítésére pályázni, hiszen az irányadó szabályok szerint 

· az előkészítésre elszámolható költségek összege legfeljebb a megvalósítási szakaszban tervezett elszámolható költségek 3.5%-a lehet csak, (jelen esetben max. 1.4 Mrd Ft)  

· az előzetes megvalósíthatósági tanulmány készítése nem számolható el

· 2006. december 20-a előtt felmerült költségek nem számolhatóak el

· az ÁFA összege nem számolható el

· a beruházások saját kivitelezésben történő megvalósításának költségei nem számolható el 

· terület, vagy ingatlanszerzés egy meghatározott összeghatár felett nem számolható el.
2009. augusztus 5-én a Környezetvédelmi és Vízügyi Minisztérium Fejlesztési Igazgatósága (KvVM FI) tájékoztatta a Fővárosi Önkormányzatot, hogy a Bíráló Bizottság a pályázatot megtárgyalta, a 2. fordulós pályázati jogosultságot megállapította, továbbtervezésre és támogatásra érdemesnek találta, ennek során az első fordulós pályázatban lévő előkészítési munkákra nettó 149 210 000 Ft támogatható előkészítési költséget fogadott el. A befogadott, támogatható előkészítési munkákat a projekt előkészítéséhez kapcsolódó Támogatási Szerződés 1. sz. melléklete tartalmazza (Organizációs és forgalomtechnikai tervek, közbeszerzési tanácsadó díja és a közbeszerzési eljárás közzétételi költsége). Ezen feladatokra 85%-os támogatás mellett nettó 126 828 500 Ft támogatást ítélt meg a KvVM FI.
A támogatás folyósításának előfeltétele Budapest Főváros Önkormányzata és a Környezetvédelmi és Vízügyi Minisztérium Fejlesztési Igazgatósága (KvVM FI) mint Közreműködő Szervezet (KSZ) közötti Támogatási Szerződés (1. sz. melléklet) megkötése. A Támogatási Szerződés aláírásával egy időben szükség van a saját forrás rendelkezésre állását igazoló Fővárosi Közgyűlési határozatra.
Határozati javaslat

A Fővárosi Közgyűlés úgy dönt, hogy:
1. jóváhagyja, megköti a Budapest Komplex Integrált Szennyvízelvezetése c. projekt előkészítéséhez igénybe vehető pénzügyi támogatásáról szóló Támogatási Szerződést a KvVM FI-vel, mint Közreműködő Szervezettel 126 828 500 Ft támogatásról. A Támogatási Szerződés mellékleteként benyújtandó nyilatkozatokban:
a/
kötelezettséget vállal arra, hogy ha a projekt részben vagy egészben meghiúsulna, illetve, ha a támogatást szabálytalanul használja fel, abban az esetben a támogatást visszafizeti;

b/
kijelenti, hogy a Budapest Főváros Önkormányzatával szemben – nyilatkozattételkor – Ámr. 88.§ (2) bekezdés szerinti támogatási rendszerből való kizárás hatálya nem áll fenn;

c/
kijelenti, hogy a Budapest Főváros Önkormányzata esetében nem áll fenn olyan harmadik személy irányában fennálló kötelezettség, amely a támogatással létrejött projektek céljainak megvalósulását meghiúsíthatja, illetve amely a kedvezményezett biztosítékadását korlátozza;

Felkéri a Főpolgármestert a Szerződés és mellékletei, valamint a szükséges egyéb nyilatkozatok, dokumentumok aláírására.

határidő:
2009. 10.30.
felelős: 
dr. Demszky Gábor

2. a projekt-előkészítéshez kapcsolódó önerő pénzügyi fedezetének megalapozását célzó, egyes források rendelkezésre bocsátásának igazolásaként kijelenti, hogy a „KEOP-2008-1.2.0.  Szennyvízelvezetés és tisztítás” c. felhívására benyújtásra került „Budapest komplex integrált szennyvízelvezetése” c. projekt előkészítési munkáira a Fővárosi Önkormányzat 2009. évi költségvetésében 1 330,7 millió Ft áll rendelkezésre, mely tartalmazza az előkészítés elszámolható költségeihez szükséges 15%-os önrészt, azaz 22.381.500,- Ft-ot . 

határidő:
2009.10.30.
felelős: 
dr. Demszky Gábor
3. felkéri a Főpolgármestert, hogy az Európai Bizottság Budapesti Központi Szennyvíztisztító Telep és kapcsolódó létesítményei projekt határidő módosításáról való döntésétől függően gondoskodjon vagy a XXI. kerület csepel-szigeti csatornázás, valamint a vízkormányzáshoz szükséges egyéb főművi elemek mintegy 9,9 Mrd Ft-os tervezett költségének a Budapest Komplex Integrált Szennyvízelvezetése c. projekt célokmányára történő átcsoportosításáról, vagy a Budapest Komplex Integrált Szennyvízelvezetése projekt megvalósítására (kivitelezésére) 2010-ben megkötendő Támogatási Szerződés 41,2 Mrd tervezett nettó kivitelezési költségének 9,9 Mrd Ft csökkentésével történő megkötéséről. 
határidő:
az Európai Bizottság döntését követő Közgyűlés soros ülése 
felelős: 
dr. Demszky Gábor
Határozathozatal módja: Az 1. határozati javaslat elfogadásához minősített, a 2. és 3. határozati javasat elfogadásához egyszerű szavazattöbbség szükséges.
Budapest, 2009.október”    ”

